Komisia vyzýva spoluzákonodarcov, aby bezodkladne preskúmali návrh, ktorý je zahrnutý do spoločného vyhlásenia o legislatívnych prioritách EÚ na roky 2018 a 2019, s cieľom dosiahnuť rýchlu dohodu. Komisia znovu opakuje, že je dôležité v plnom rozsahu vykonávať a uplatňovať štvrtú smernicu proti praniu špinavých peňazí a nástroje, ktoré poskytuje na boj proti praniu špinavých peňazí a financovaniu teroristov. K tomu patrí potreba poskytovať finančným spravodajským jednotkám primerané zdroje na plnenie ich úloh. Okrem toho sa zmenou štvrtej smernice proti praniu špinavých peňazí – politicky dohodnutou spoluzákonodarcami v decembri 2017 – požaduje od Komisie, aby do júna 2020 predložila Európskemu parlamentu a Rade správu hodnotiacu možné budúce prepojenie centralizovaných registrov bankových účtov. V tejto súvislosti Komisia realizuje štúdiu a jej výsledky predloží do polovice roku 2019.

Zločinci a teroristi pôsobia v rôznych členských štátoch a sú schopní v priebehu niekoľkých hodín previesť finančné prostriedky medzi rôznymi bankovými účtami, aby pripravili svoje činy alebo presúvali a legalizovali príjmy z trestnej činnosti. Vyšetrovanie závažných trestných činov a terorizmu môže z dôvodu nezabezpečenia včasného, presného a úplného prístupu k príslušným finančným údajom dospieť do slepej uličky. Vzhľadom na význam finančných informácií pre vyšetrovanie je veľmi dôležité zintenzívniť spoluprácu medzi orgánmi zodpovednými za boj proti závažnej trestnej činnosti a terorizmu a zlepšiť ich prístup k finančným informáciám a ich využívanie pri plnom dodržiavaní základných práv a uplatniteľných procesných záruk. V tejto súvislosti Komisia spolu so správou o pokroku prijala návrh smernice na uľahčenie využívania finančných a iných informácií na účely prevencie, odhaľovania, vyšetrovania alebo stíhania závažných trestných činov.

Legislatívne návrhy sú založené na dôkladnom posúdení vplyvu a boli vypracované na základe dvojročného procesu konzultácií, do ktorého sa zapojili odborníci, občania, poskytovatelia služieb, vládne a mimovládne organizácie a akademická obec . Komisia sa zúčastnila aj na súvisiacich diskusiách v Rade Európy, pričom úzko sledovala vývoj v krajinách mimo EÚ vrátane nedávneho schválenia Zákona o objasnení zákonného zámorského využívania údajov (zákon CLOUD) Kongresom Spojených štátov amerických. Návrhy prijaté spolu s touto správou o pokroku sú základom pre koordinovaný a koherentný prístup v rámci EÚ a aj prístup EÚ na medzinárodnej úrovni s náležitým ohľadom na pravidlá EÚ vrátane pravidiel týkajúcich sa zákazu diskriminácie medzi členskými štátmi EÚ a ich štátnymi príslušníkmi. Komisia sa naďalej aktívne zapája do diskusií v rámci Dohovoru Rady Európy o počítačovej kriminalite.

V navrhnutom nariadení sa stanovujú silné záruky na zabezpečenie plného dodržiavania základných práv, ako je zapojenie justičných orgánov ex ante a doplňujúce požiadavky na získanie určitých kategórií údajov. Okrem toho, keďže sa príkazy môžu vydávať iba v rámci trestných konaní a iba ak sa poskytujú v porovnateľných vnútroštátnych situáciách, platia všetky procesné záruky trestného práva. Navyše sa v nariadení uvádzajú špecifické pravidlá pre účinné prostriedky nápravy pre dotknutých jednotlivcov. V nariadení je zahrnuté aj právo poskytovateľa služieb požiadať na základe vymedzených dôvodov o preskúmanie v členskom štáte, ktorý vydal príkaz, alebo v hostiteľskom štáte, ak je príkaz postúpený na vykonanie. Zahŕňa to prípady, kde je zjavné, že príkaz nebol vydaný alebo potvrdený príslušným orgánom, je neúplný, zjavne porušuje Chartu základných ľudských práv Európskej únie alebo je zjavne neopodstatnený. Okrem toho sú v nariadení uvedené mechanizmy na zabránenie a zmiernenie potenciálnych konfliktov s povinnosťami, ktoré poskytovatelia služieb môžu mať podľa zákonov tretích krajín.

V navrhovanom nariadení sa stanovuje európsky príkaz na predloženie a európsky príkaz na uchovávanie. Tieto príkazy umožnia príslušným orgánom z jedného členského štátu priamo donútiť poskytovateľov služieb (poskytovateľov služieb elektronickej komunikácie a konkrétnych poskytovateľov služieb informačnej spoločnosti) so sídlom alebo zastúpením v inom členskom štáte, aby uchovávali alebo predložili existujúce elektronické údaje na účely vyšetrovania a stíhania trestných činov, ktoré spadajú do rozsahu pôsobnosti nariadenia, spôsobom, ktorý je v danom jednotlivom prípade primeraný a potrebný. Podľa navrhovanej smernice budú poskytovatelia služieb povinní určiť aspoň jedného právneho zástupcu v Únii, aby zabezpečili dodržiavanie týchto príkazov. Vzhľadom na bezhraničný charakter internetu sa návrhy týkajú relevantných poskytovateľov služieb, ktorí ponúkajú služby v jednom alebo vo viacerých členských štátoch bez ohľadu na miesto ich sídla, infraštruktúry alebo úložiska informácií.

Elektronické dôkazy sa stávajú relevantnými vo veľkej väčšine vyšetrovaní trestných činov a súdne orgány čoraz častejšie musia žiadať o potrebné dôkazy poskytovateľov služieb v inej jurisdikcii. Ľahšie a rýchlejšie získavanie týchto dôkazov cez hranice je preto pre vyšetrovanie a stíhanie trestných činov vrátane terorizmu alebo počítačovej kriminality veľmi dôležité. Na tento účel Komisia predložila spolu so správou o pokroku dva legislatívne návrhy na zlepšenie cezhraničného zhromažďovania elektronických dôkazov pre trestné konanie, a to návrh nariadenia o európskom príkaze na predloženie a európskom príkaze na uchovávanie elektronických dôkazov v trestných veciach a návrh smernice, ktorou sa stanovujú harmonizované pravidlá vymenúvania právnych zástupcov na účely zhromažďovania dôkazov v trestnom konaní . Navrhované nariadenie a smernica poskytnú príslušným orgánom presadzovania práva a justičným orgánom nové nástroje na získanie elektronických dôkazov na účely vyšetrovania a stíhania trestných činov vrátane terorizmu a počítačovej kriminality. Týmito návrhmi Komisia reaguje na výzvy Európskeho parlamentu a Rady, aby predložila legislatívny rámec na úrovni EÚ zahŕňajúci opatrenia na cezhraničné získavanie elektronických dôkazov spolu so silnými zárukami na ochranu práv a slobôd jednotlivcov.

Brutálne útoky v Trèbes a Carcassonne vo Francúzsku, ku ktorým došlo 23. marca 2018, sú pripomienkou, že hrozba terorizmu v EÚ je naďalej vysoká. V rámci neustáleho úsilia v oblasti bezpečnostnej únie zameraného na boj proti tejto hrozbe Komisia predložila spolu s touto správou o pokroku nový bezpečnostný balík s opatreniami na obmedzenie priestoru, v ktorom pôsobia teroristi a iní zločinci, čím sa im sťaží plánovanie a vykonávanie ich ohavných činov. Obsahuje legislatívne návrhy na zlepšenie cezhraničného zhromažďovania elektronických dôkazov a prístupu k finančným informáciám na účely vyšetrovania a stíhania najmä závažných trestných činov a zároveň upevňuje spoluprácu medzi finančnými spravodajskými jednotkami a orgánmi presadzovania práva. Balík obsahuje aj operatívne opatrenia s cieľom zabrániť teroristom a iným zločincom v prístupe k dovážaným strelným zbraniam a prekurzorom výbušnín, ktoré môžu byť zneužité na výrobu podomácky vyrábaných výbušnín, ako sa to stalo pri viacerých nedávnych útokoch. A napokon, legislatívny návrh na zlepšenie bezpečnosti národných preukazov totožnosti a dokladov o pobyte sťaží teroristom a iným zločincom zneužívanie alebo falšovanie takýchto dokumentov s cieľom vstúpiť do EÚ alebo sa v nej pohybovať.

Návrh Komisie pomôže odstrániť tieto bezpečnostné medzery a posilniť a objasniť právny rámec. Cieľom navrhovaného nariadenia (ktorým sa nahradí predchádzajúce nariadenie z roku 2013) bude ďalej obmedziť prístup k nebezpečným prekurzorom výbušnín pre širokú verejnosť prostredníctvom viacerých opatrení. Do zoznamu obmedzených prekurzorov výbušnín sa ním pridajú ďalšie dve látky, možnosť podania žiadosti o povolenie sa obmedzí na menší počet látok a posilnia sa povinné kontroly záznamov žiadateľa vedených v registri trestov. Systém registrácie podľa nariadenia z roku 2013 sa prestane používať, keďže poskytuje menšiu bezpečnosť. Okrem toho sa v návrhu objasňuje, že pravidlá uplatniteľné na hospodárske subjekty sa budú v plnom rozsahu uplatňovať aj na online predaj. Navrhovaným nariadením sa zlepší presadzovanie práva príslušnými orgánmi a prenos informácií v dodávateľskom reťazci. Vďaka navrhovanému nariadeniu tak bude pre teroristov výrazne ťažšie podomácky vyrábať výbušniny. Komisia vyzýva spoluzákonodarcov, aby bezodkladne preskúmali legislatívny návrh s cieľom dosiahnuť rýchlu dohodu.

4.Lepšie zabezpečenie preukazov totožnosti a dokladov o pobyte s cieľom zabrániť podvodom s dokladmi a používaniu falošnej totožnosti

Štatistiky Európskej agentúry pre pohraničnú a pobrežnú stráž o falošných dokumentoch preukazujú, že najčastejšie podvodne používanými cestovnými dokladmi v rámci EÚ sú národné preukazy totožnosti so slabými ochrannými prvkami. V rámci európskej reakcie na podvody s cestovnými dokladmi stanovenej v akčnom pláne z decembra 2016 Komisia spolu s touto správou o pokroku prijala návrh nariadenia o posilnení zabezpečenia preukazov totožnosti vydávaných občanom Únie a dokladov o pobyte vydávaných občanom Únie a ich rodinným príslušníkom. V súlade s právnym predpisom EÚ o voľnom pohybe môžu občania EÚ používať národné preukazy totožnosti ako cestovné doklady, keď cestujú v rámci EÚ a keď prechádzajú cez vonkajšie hranice EÚ s cieľom vrátiť sa do EÚ. V určitých prípadoch môžu občania EÚ používať národné preukazy totožnosti na vstup do tretích krajín. Pobytové preukazy rodinných príslušníkov, ktorí nie sú občanmi EÚ, používané spolu s pasom im udeľujú právo na vstup do EÚ bez víza, keď sprevádzajú občana EÚ. Právo Únie už stanovuje normy pre ochranné prvky a biometriu (podobu tváre a odtlačky prstov) v pasoch a cestovných dokladoch vydávaných členskými štátmi.

Posilnenie ochranných prvkov preukazov totožnosti a dokladov o pobyte sťaží zločincom zneužívanie alebo falšovanie takýchto dokladov na pohyb v rámci EÚ alebo prekročenie vonkajších hraníc EÚ. Väčšmi zabezpečené doklady totožnosti prispejú k posilneniu riadenia vonkajších hraníc EÚ (aj v súvislosti s problémom návratu zahraničných teroristických bojovníkov a ich rodinných príslušníkov), a zároveň väčšmi zabezpečené a spoľahlivejšie doklady uľahčia občanom EÚ uplatňovanie práv na voľný pohyb.

Preto sa v návrhu Komisie založenom na dôkladnom posúdení vplyvu a verejnej konzultácii stanovujú minimálne normy zabezpečenia dokladov pre národné preukazy totožnosti, a to najmä vrátane biometrickej fotografie a odtlačkov prstov, ktoré majú byť uložené v čipe na preukaze totožnosti. V návrhu sa tiež uvádzajú minimálne informácie, ktoré majú byť uvedené na dokladoch o pobyte vydávaných migrujúcim občanom EÚ, a stanovuje sa úplná harmonizácia pobytových preukazov rodinných príslušníkov, ktorí nie sú občanmi EÚ.

Komisia vyzýva spoluzákonodarcov, aby bezodkladne preskúmali legislatívny návrh s cieľom dosiahnuť rýchlu dohodu.

5.Zlepšenie kontrol dovozu a vývozu strelných zbraní s cieľom zabrániť nezákonnému obchodovaniu so strelnými zbraňami

Komisia prijala celý rad opatrení na obmedzenie ponuky strelných zbraní, ktorá je dostupná teroristom a iným zločincom. S cieľom doplniť opatrenia proti nezákonnému obchodovaniu so strelnými zbraňami a revíziu smernice o kontrole získavania a vlastnenia zbraní z mája 2017 Komisia spolu s touto správou o pokroku prijala odporúčanie, v ktorom vyzýva na okamžité kroky na zlepšenie bezpečnostných opatrení týkajúcich sa vývozu, dovozu a tranzitu strelných zbraní určených na civilné použitie, ich súčastí a hlavných častí a streliva. V odporúčaní sa členské štáty EÚ vyzývajú, aby prijali opatrenia s cieľom zlepšiť sledovateľnosť a bezpečnosť postupov kontroly dovozu a vývozu strelných zbraní a spoluprácu medzi orgánmi v boji proti nezákonnému obchodovaniu so strelnými zbraňami. Toto odporúčanie nadväzuje na správu Komisie o vykonávaní nariadenia č. 258/2012 o vývoze a dovoze strelných zbraní predloženú v decembri 2017. V správe sa konštatovalo, že je potrebné posilniť systém povolení na vývoz a dovoz strelných zbraní s cieľom kontrolovať podmienky zákonného obchodovania, a tým lepšie bojovať proti nezákonnému obchodovaniu so strelnými zbraňami. Komisia bude monitorovať výsledok tohto odporúčania, ktorý sa využije pri celkovom monitorovaní vykonávania nariadenia č. 258/2012.

III. VYKONÁVANIE OSTATNÝCH PRIORÍT V OBLASTI BEZPEČNOSTI

1.Boj proti teroristickému obsahu na internete

Ako sa stanovuje v pracovnom programe Komisie na rok 2018 a v predchádzajúcich správach o pokroku bezpečnostnej únie, Komisia podporuje a zintenzívňuje spoluprácu s internetovými platformami pri odhaľovaní a odstraňovaní teroristického a iného nezákonného obsahu na internete. Komisia urobila 1. marca 2018 ďalší dôležitý krok na riešenie naliehavého a vážneho problému teroristického obsahu na internete a prijala odporúčanie o opatreniach, ktoré majú prijať poskytovatelia internetových služieb a členské štáty s cieľom zvýšiť úsilie v súvislosti s nezákonným obsahom na internete, a to najmä vrátane teroristického obsahu.

Na základe oznámenia o boji proti nezákonnému obsahu na internete zo septembra 2017sa v odporúčaní nalieha na poskytovateľov internetových služieb, aby zabezpečili rýchlejšie odhaľovanie a odstraňovanie nezákonného obsahu na internete, posilnili spoluprácu medzi poskytovateľmi internetových služieb, dôveryhodnými oznamovateľmi a orgánmi presadzovania práva EÚ, zvýšili transparentnosť podávania informácií verejným orgánom a zabezpečili záruky vo vzťahu k základným právam občanov. V odporúčaní sa uvádzajú prevádzkové usmernenia pre poskytovateľov internetových služieb, aby rýchlejšie odstraňovali teroristický obsah a zlepšili spoluprácu s orgánmi na presadzovanie práva. Vzhľadom na to, že teroristický obsah je obvykle najškodlivejší v prvej hodine jeho výskytu na internete a vzhľadom na konkrétne skúsenosti a zodpovednosti príslušných orgánov a Europolu sa v odporúčaní zdôrazňuje, že poskytovatelia internetových služieb by mali posúdiť obsah identifikovaný v zaslaných podnetoch a ak je to vhodné, mali by ho odstrániť alebo znemožniť k nemu prístup spravidla do jednej hodiny. Tiež sa v ňom odporúča, aby platformy boli aktívne a používali automatické nástroje na odhaľovanie a identifikovanie teroristického obsahu, pričom sa vyzývajú, aby používali dostupné technologické nástroje s cieľom zabezpečiť, aby takýto obsah nebol znovu nahraný na iné platformy.

V súčasnosti prebieha zasielanie informácií s cieľom umožniť monitorovanie účinkov odporúčanie. Očakáva sa, že informácie, ktoré majú poskytovatelia internetových služieb poskytnúť do začiatku mája 2018, pomôžu Komisii rozhodnúť, či je súčasný prístup dostatočný alebo či sú potrebné ďalšie opatrenia s cieľom zabezpečiť rýchle a aktívne odhaľovanie a odstraňovanie nezákonného obsahu na internete vrátane možných legislatívnych opatrení na doplnenie existujúceho regulačného rámca.

2.Smerom k interoparabilite informačných systémov a zlepšenej výmene informácií

Prácou na silnejších a inteligentnejších informačných systémoch pre bezpečnosť, riadenie hraníc a migrácie Európska únia rieši nedostatky v riadení a výmene informácií v EÚ ako naliehavú záležitosť najvyššej priority. Všetky súvisiace legislatívne návrhy sú začlenené v spoločnom vyhlásení o legislatívnych prioritách EÚ na roky 2018 a 2019. Spoluzákonodarcovia ďalej diskutujú o legislatívnych návrhoch týkajúcich sa interoperability informačných systémov EÚ. V nadväznosti na zasadanie Rady pre spravodlivosť a vnútorné veci 8. marca 2018, na ktorom členské štáty vyjadrili širokú podporu pre zložky interoperability navrhnuté Komisiou, má Rada v úmysle dospieť do júna 2018 k všeobecnému prístupu. Zároveň rýchlo napredujú odborné diskusie v Európskom parlamente s cieľom začať do júla 2018 trialóg so spoluzákonodarcami a do konca roka dosiahnuť dohodu. Na tento účel a ako bolo oznámené v decembri 2017, treba predložiť príslušné zmeny návrhov o interoperabilite týkajúce sa právnych nástrojov, o ktorých v súčasnosti rokujú spoluzákonodarcovia. Vzhľadom na spoločný cieľ, ktorým je dosiahnuť dohodu o návrhoch týkajúcich sa interoperability pred koncom roka 2018, ako sa stanovuje v spoločnom vyhlásení o legislatívnych prioritách EÚ na roky 2018 a 2019, je preto potrebné rýchlo dospieť k dohode o tých prioritách, o ktorých sa ešte stále rokuje. Komisia v každom prípade do polovice júna 2018 predstaví všetky potrebné zmeny svojich návrhov týkajúcich sa interoperability, aby umožnila začatie trialógov do júla 2018.

Medziinštitucionálne rokovania o zriadení európskeho systému pre cestovné informácie a povolenia (ETIAS) sú vo svojich konečných etapách a k prijatiu by malo dôjsť v nadchádzajúcich týždňoch.

Intenzívne sa pracuje na tom, aby spoluzákonodarcovia dosiahli v trialógu pokrok vo vzťahu k týmto trom legislatívnym návrhom na posilnenie Shengenského informačného systému (SIS) a dosiahli politickú dohodu. Komisia vyzýva spoluzákonodarcov, aby dohodu o návrhoch dosiahli do konca mája 2018. Súbežne s touto legislatívnou prácou bola 5. marca 2018 spustená funkcia automatizovaného systému identifikácie odtlačkov prstov (AFIS), ktorá má posilniť Schengenský informačný systém v jeho terajšej forme. Toto technické zlepšenie prináša okamžitú a významnú pridanú hodnotu k práci príslušníkov pohraničnej stráže a pracovníkov v oblasti presadzovania práva, pretože im umožňuje hľadať v systéme podľa odtlačkov prstov s cieľom identifikovať osoby, ktoré vstupujú do schengenského priestoru alebo sa v ňom pohybujú. Ide o veľký míľnik z hľadiska bezpečnosti schengenského priestoru, pretože sa budú ľahšie odhaľovať zločinci, ktorí používajú viacnásobné alebo podvodné totožnosti. Od tohto dátumu sa každý novo vytvorený záznam odtlačkov prstov kontroluje oproti všetkým existujúcim záznamom v SIS s cieľom odhaliť viacnásobné totožnosti. Jedenásť schengenských štátov, ktoré sa zúčastňujú na prvej etape tohto projektu, navyše teraz vykonáva vyhľadávania pomocou odtlačkov prstov. Nový právny rámec Schengenského informačného systému navrhnutý Komisiou stavia na funkcii AFIS, pretože bude zabezpečovať povinné kontroly odtlačkov prstov, keď sa totožnosť osoby nebude dať zistiť iným spôsobom. Komisia vyzýva všetky zostávajúce členské štáty, aby vykonali potrebné kroky na používanie tejto novej funkcie pri prvotných kontrolách pri prekračovaní hraníc, ako aj pri policajných kontrolách v rámci územia. Ako ďalší krok na posilnenie používania Schengenského informačného systému Komisia spolu s touto správou o pokroku prijala novú verziu existujúceho katalógu odporúčaní a najlepších postupov vyplývajúcich zo schengenských hodnotení v rokoch 2016 a 2017.

Zároveň pokračuje trialóg medzi spoluzákonodarcami týkajúci sa návrhov na uľahčenie výmeny záznamov o štátnych príslušníkoch tretích krajín vedených v registri trestov v rámci EÚ prostredníctvom Európskeho informačného systému registrov trestov a posilnenie Európskej agentúry na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA).

V rámci práce na posilnení existujúcich informačných systémov a ich interoperability Komisia koncom jari 2018 predstaví na základe technických štúdií a posúdenia vplyvu návrh na revíziu vízového informačného systému (VIS) s cieľom prispieť k zlepšeniu bezpečnosti na vonkajších hraniciach a vnútri schengenského priestoru. Nadchádzajúca revízia právneho rámca VIS bude zahŕňať konkrétne opatrenia týkajúce sa interoperability s cieľom zvýšiť účinnosť spracovávania víz, pričom by sa pri nej mali riešiť aj ďalšie otázky identifikované v hodnotení VIS v roku 2016.